'ወርቅሃ' ንምትርጓም እንታይ ዓይነት ብድሆታት ኣጓኒፉካ ኢልና ምስ ሓተትናዮ ከምዚ ዚስዕብ መልሲ ሃበና። "እቲ መምህር ሙሳ ኣብ 'ወርቅሃ' ዝተጠቕምሉ ቋንቋ ፍልይ'ኳ ይበል፡ እቲ ኣጸሓሕፎኦም ኵሉ ኣንባቢ ብዝርድኦ ቋንቋ'ዩ ተጻሒፉ። ስለዚ ኣብ ምትርጓማ ምንም ሽግር ኣየጓነፈንን። እታ መጽሓፍ ምስ ተርጐምኩዋ እቶም ዝነበሩኒ ሕቶታት ብሓደ ኣቤል ሞጎስ ዝተባህለ ኤርትራዊ ምሁር ተዛራቢ ትግርኛ ኣቢለ መልሲ ክረኽበሎም ክኢ'የ"። ኣብ ኢትዮጵያ ምስ ኣህጕራዊ ማሕበር ቀይሕ-መስቀል ተርጓሚ ኣምሓርኛ ኮይኑ ኣብ ዝሰርሐሉ እዋን፡ እታ መጽሓፍ ኣብ 2017 ካብ ቋንቋ ትግርኛ ናብ ሩሲያ ከም ዝተርጎማ ይዛረብ። "ኣብ መዓልቲ ዕረፍተይ፡ ቀዳም-ቀዳም'የ ዝትርጕም ዝነበርኩ። ናብ ቋንቋ ሩስያ ተርጒመ ምስ ወዳእኩ ንኽእርማ'ውን ዳርጋ ክንድ'ቲ ንኽትርጕማ ዝወሰደለይ ጊዜ ወሲዱለይ'ዩ። ኣብ ሞስኮ ብሓጋይ 2018 ኢየ ወዲአያ - ቅድሚ ምሕታማ ናይ ዕስራ ዙርያ እርማትን ምጽጻይ ቃላትን ስራሕ ተኻይዱላ" ኢሉ እቲ ጸሓፊ። እዚ ኹሉ ጻዕሪ ዝሓተተ መጽሓፍ ትግርኛ ብቋንቋ ሩሲያ ድኣ፡ ኣብ ስነ ጽሑፍ ሩሲያ እንታይ ዓይነት እጃም ክህልዎ'ዩ?
